DA Den Europæiske Unions Tidende C 359/8

Rådets begrundelse: Rådets førstebehandlingsholdning (EU) nr. 5/2017 med henblik på vedtagelse af Europa-Parlamentets og Rådets direktiv om ændring af Rådets rammeafgørelse 2004/757/RIA med henblik på at inkludere nye psykoaktive stoffer i definitionen af »narkotika« og om ophævelse af Rådets afgørelse 2005/387/RIA

(2017/C 359/02)

I. INDLEDNING

Kommissionen forelagde den 17. september 2013 et forslag til direktiv om ændring af rammeafgørelse 2004/757/RIA (NPS-direktivforslaget) og et forslag til forordning om nye psykoaktive stoffer (NPS-forordningsforslaget).

Det Europæiske Økonomiske og Sociale Udvalg vedtog den 21. januar 2014 sin udtalelse om NPS-direktivforslaget og NPS-forordningsforslaget.

Europa-Parlamentet fastlagde på plenarmødet den 17. april 2014 sin førstebehandlingsholdning til NPS-direktivforslaget og NPS-forordningsforslaget.

Coreper besluttede den 27. maj 2015, at drøftelserne om NPS-forordningsforslaget ikke længere skulle gennemføres med artikel 114 i TEUF (vedrørende forbedring af det indre markeds funktion) som retsgrundlag, men med artikel 83, stk. 1, i TEUF (strafferet) som nyt retsgrundlag.

Den 6. april 2016 holdt Coreper endnu en drøftelse, hvor ændringen af retsgrundlaget til artikel 83 i TEUF i form af et direktiv blev gentaget, og Kommissionen blev opfordret til at forelægge et forslag om ændring af forordningen om oprettelse af Det Europæiske Overvågningscenter for Narkotika og Narkotikamisbrug (EMCDDA) med indarbejdelse af bestemmelserne om systemet for tidlig varsling og risikoanalyse og -vurdering i denne forordning.

Den 30. august 2016 forelagde Kommissionen et sådant forslag til forordning om ændring af EMCDDA-forordningen, der blev drøftet yderligere af Den Horisontale Narkotikagruppe på møderne den 7. september 2016, den 21.-22. september 2016, den 11.-13. oktober 2016 og den 9. november 2016.

Den 8.-9. december 2016 vedtog RIA-Rådet en generel indstilling til NPS-direktivforslaget og NPS-forordningsforslaget, jf. dok. 14810/1/16 REV 1 og 14809/1/16 REV 1.

Ved samme lejlighed gav Rådet formandskabet mandat til at indlede forhandlinger med Europa-Parlamentet med henblik på at nå til enighed om NPS-direktivforslaget og NPS-forordningsforslaget.

Der blev afholdt tre triloger under det maltesiske formandskab. Et endeligt kompromis blev indgået den 29. maj 2017, og teksten til NPS-direktivforslaget og til NPS-forordningsforslaget som udsendt efter de interinstitutionelle forhandlinger, jf. dok. 9567/17 og 9566/17, blev den 31. maj 2017 forelagt for Coreper.

LIBE-udvalget stemte om og godkendte den 8. juni 2017 teksten til NPS-direktivforslaget og til NPS-forordningsforslaget, sådan som teksterne forelå efter de interinstitutionelle forhandlinger. Formanden for Udvalget om Borgernes Rettigheder og Retlige og Indre Anliggender (LIBE), Claude MORAES, sendte en skrivelse vedrørende NPS-direktivforslaget til formanden for De Faste Repræsentanters Komité, hvori det anføres, at han, hvis teksten formelt videresendes til Europa-Parlamentet som Rådets førstebehandlingsholdning til dette lovgivningsforslag, vil henstille til medlemmerne af LIBE og efterfølgende til plenarforsamlingen, at Rådets førstebehandlingsholdning accepteres uden ændringer ved Parlamentets andenbehandling, idet de to institutioners jurist-lingvister dog skal gennemgå teksten.

Den 20. juni 2017 nåede Rådet (almindelige anliggender) til politisk enighed om NPS-direktivforslaget. Teksten til NPS-direktivforslaget og til NPS-forordningsforslaget blev efterfølgende gennemgået af jurist-lingvisterne.

II. FORMÅL

Der dukker ofte nye psykoaktive stoffer op, som efterligner virkningerne af stoffer, der er opført på listerne i FN-konventionerne, og de udbredes hurtigt i Unionen. Visse nye psykoaktive stoffer udgør alvorlige folkesundhedsmæssige eller folkesundhedsmæssige og sociale risici. Formålet med NPS-direktivforslaget og NPS-forordningsforslaget er at tackle sådanne nye psykoaktive stoffer på EU-plan på en hurtigere og mere effektiv måde i forhold til det nuværende system, der er indført ved Rådets afgørelse 2005/387/RIA.

III. ANALYSE AF RÅDETS FØRSTEBEHANDLINGSHOLDNING

Flere elementer i NPS-direktivforslaget og NPS-forordningsforslaget krævede indgående drøftelser, for at der kunne opnås enighed: anvendelse af delegerede retsakter/gennemførelsesretsakter til at inkludere de farligste nye psykoaktive stoffer i definitionen af narkotika, frist for gennemførelse af nationale foranstaltninger og kriterier for at udarbejde en risikovurderingsrapport.

Delegerede retsakter

Et vigtigt spørgsmål i de interinstitutionelle forhandlinger var spørgsmålet om at inkludere nye psykoaktive stoffer i definitionen af narkotika gennem delegerede retsakter eller gennemførelsesretsakter. Rådet var af den opfattelse, at gennemførelsesretsakter er det bedste instrument hertil, mens Parlamentet anførte, at dette spørgsmål er tæt knyttet til borgernes sundhed, og at det er uhensigtsmæssigt at udelukke Parlamentet fra at træffe sådanne afgørelser. Parlamentet anmodede om at blive inddraget i at træffe afgørelser om at inkludere nye psykoaktive stoffer i definitionen af narkotika. Efter langvarige drøftelser under de interinstitutionelle forhandlinger besluttede Rådet at acceptere, at nye psykoaktive stoffer inkluderes i definitionen af narkotika gennem delegerede retsakter, som modydelse for vigtige ændringer, som Rådet havde foreslået til NPS-lovgivningen.

Frist for gennemførelse af nationale foranstaltninger

Sammenlignet med Kommissionens oprindelige forslag foreslog Rådet at afkorte fristen for gennemførelse af nationale foranstaltninger til at forbyde et bestemt nyt psykoaktivt stof fra et år til seks måneder, når den delegerede retsakt til at inkludere et nyt psykoaktivt stof i definitionen af narkotika er blevet vedtaget. Parlamentet opfordrede til yderligere at afkorte denne frist til tre måneder. Som resultat af forhandlingerne besluttede Parlamentet at acceptere fristen på seks måneder til gennemførelse af nationale foranstaltninger for at sikre, at alle medlemsstaterne har tilstrækkelig tid til at gøre dette på grund af forskellige retssystemer.

Tærskel for at udarbejde en risikovurderingsrapport

Parlamentet har anført, at den tærskel, som Rådet ønsker for at udarbejde en risikovurderingsrapport, når en fælles rapport om et nyt psykoaktivt stof er blevet udsendt, er for høj (»hvis den indledende rapport giver anledning til at tro, at dette stof kan udgøre alvorlige folkesundhedsmæssige risici eller folkesundhedsmæssige og sociale risici«). Efter drøftelserne om dette spørgsmål besluttede Parlamentet at acceptere den ønskede tærskel, eftersom den kun henviser til en mulighed for/indikation af en alvorlig risiko snarere end en fastslået risiko, og denne tærskel skal være knyttet til kriterierne for at inkludere nye psykoaktive stoffer i definitionen af narkotika (som fastsætter, at det kræver, at de pågældende stoffer giver anledning til » alvorlige folkesundhedsmæssige og, alt efter omstændighederne, sociale risici på EU-plan«).

IV. KONKLUSION

Rådets førstebehandlingsholdning afspejler det kompromis, der blev indgået i forhandlingerne mellem Rådet og Europa-Parlamentet med støtte fra Kommissionen. Når NPS-direktivforslaget og NPS-forordningsforslaget er vedtaget, vil de erstatte det nuværende system til at håndtere de farligste nye psykoaktive stoffer på EU-plan, som er indført ved Rådets afgørelse 2005/387/RIA. Den nye ordning vil gøre det muligt at halvere den tid, som det kræver at underlægge de farligste nye psykoaktive stoffer kontrolforanstaltninger på EU-plan.